Kaapse 2-jarige langs ma doodgeskietArgieffoto (Foto: geralt, Pixabay) ŉ Polisie-ondersoek is van stapel gestuur nadat nóg ŉ kind oor die naweek in die kruisvuur van ’n bendeskietery doodgeskiet is – hierdie keer in Hanoverpark in Kaapstad. ŉ Tweejarige seuntjie is Vrydag omstreeks 21:35 in Athwoodweg in Hanoverpark doodgeskiet toe hy in die kruisvuur van ŉ skietery tussen bendelede beland het. Lt.kol. André Traut, woordvoerder van die polisie, het die voorval aan Maroela Media bevestig. Volgens Traut was die kleuter saam met sy ma toe ŉ dwaalkoeël hom tref. Sy ma is nie in die skietvoorval beseer nie. Dié voorval is die jongste waarin kinders aan die hand van bendegeweld gesterf het of gewond is. Dít volg nadat ŉ 12-jarige meisie aan die einde van verlede maand in Bloemendal in Bethelsdorp doodgeskiet is. Alvineesha Brookes (12) het in Buysstraat in Bloemendal geloop toe sy in die kruisvuur van twee bendes, die Carlitos en die Hondekoppe, beland het. Sy het ŉ skietwond in die kop opgedoen, het kol. Priscilla Naidu, woordvoerder van die polisie, gesê. Enkele dae daarna is ŉ kleuter in Helenvale in Port Elizabeth raakgeskiet toe hy ook in die kruisvuur van twee bendes beland het. Die driejarige seuntjie was saam met sy pa in hul erf in Martinstraat toe twee bendes op mekaar in dié straat losbrand. Die kleuter is gedurende die skietery in sy bolyf getref waarna hy na ŉ hospitaal gehaas is, het kol. Sibongile Soci, woordvoerder van die polisie, gesê. Die seuntjie het die voorval oorleef. Volgens Traut is niemand nog in verband met die jongste voorval in Hanoverpark aangekeer nie.